CELEX: 32016R0888
Language: lt
Date: 2016-06-06 00:00:00
Title: 2016 m. birželio 6 d. Tarybos reglamentas (ES) 2016/888, kuriuo iš dalies keičiamos Reglamento (ES) 2015/323 dėl 11-ajam Europos plėtros fondui taikomo finansinio reglamento nuostatos, susijusios su įnašų dalių mokėjimu

7.6.2016   
            
            
               LT
            
            
               Europos Sąjungos oficialusis leidinys
            
            
               L 149/1
            
         TARYBOS REGLAMENTAS (ES) 2016/888
   2016 m. birželio 6 d.
   kuriuo iš dalies keičiamos Reglamento (ES) 2015/323 dėl 11-ajam Europos plėtros fondui taikomo finansinio reglamento nuostatos, susijusios su įnašų dalių mokėjimu
   EUROPOS SĄJUNGOS TARYBA,
   atsižvelgdama į Europos Sąjungos sutartį ir į Sutartį dėl Europos Sąjungos veikimo,
   atsižvelgdama į Taryboje posėdžiavusių Europos Sąjungos valstybių narių Vyriausybių atstovų vidaus susitarimą dėl Europos Sąjungos pagalbos finansavimo pagal 2014–2020 m. daugiametę finansinę programą vadovaujantis AKR ir ES partnerystės susitarimu ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirtoji dalis (1) (toliau – Vidaus susitarimas), ypač į jo 10 straipsnio 2 dalį,
   atsižvelgdama į Europos Komisijos pasiūlymą,
   atsižvelgdama į Europos Audito Rūmų nuomonę (2),
   atsižvelgdama į Europos investicijų banko nuomonę,
   kadangi:
   
               (1)
            
            
               2014 m. birželio 5 d. Europos Centrinis Bankas priėmė sprendimą (3), kuriuo nustatoma neigiama palūkanų norma, reiškianti, kad indėlio turėtojas įsipareigoja mokėti atitinkamam nacionaliniam centriniam bankui (toliau – NCB), įskaitant to NCB teisę atitinkamai debetuoti atitinkamą Vyriausybės indėlių sąskaitą. Kiti NCB, kuriuose Europos plėtros fondo (toliau – EPF) lėšos turi būti laikomos remiantis Tarybos reglamento (ES) 2015/323 (4) 22 straipsniu, priėmė panašius sprendimus;
            
         
               (2)
            
            
               remiantis Reglamento (ES) 2015/323 22 straipsnio 3 dalimi, įnašus į EPF kiekviena valstybė narė turi kredituoti į specialiąją sąskaitą, pavadintą „Europos Komisija – Europos plėtros fondas“, kuri yra atidaryta atitinkamos valstybės narės centriniame banke arba jos paskirtoje finansų įstaigoje;
            
         
               (3)
            
            
               toms Komisijos vardu valstybių narių atidarytoms specialiosioms sąskaitoms, skirtoms EPF įnašams laikyti, neturėtų būti taikomi jokie mokesčiai ir skaičiuojamos palūkanos tol, kol juos reikės panaudoti mokėjimams, taip užkertant kelią EPF biudžeto nuostoliams. Taikant mokesčius ar neigiamas palūkanas sumažėtų EPF biudžetas ir dėl to valstybėms narėms būtų sudarytos nevienodos sąlygos. Todėl tais atvejais, kai EPF sąskaitoms taikomos neigiamos palūkanos, atitinkamos valstybės narės turėtų kredituoti sumą, lygią tų neigiamų palūkanų sumai. Kadangi kai kurios valstybės narės neturi galimybės išvengti pareigos kredituoti tokias neigiamų palūkanų sumas į EPF sąskaitas finansinio poveikio, yra tikslinga, kad Komisija, patenkindama savo mokėjimo poreikius, siektų sumažinti tą poveikį, pirmiausia naudodama į atitinkamas sąskaitas kredituotas sumas;
            
         
               (4)
            
            
               todėl Reglamentas (ES) 2015/323 turėtų būti atitinkamai iš dalies pakeistas,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) 2015/323 22 straipsnis pakeičiamas taip:
   
      „22 straipsnis
      Įnašų dalių mokėjimas
      1.   Kvietimuose sumokėti įnašus pirmiausia paeiliui panaudojamos sumos, nustatytos ankstesniems Europos plėtros fondams.
      2.   Valstybių narių įnašai išreiškiami eurais ir mokami eurais.
      3.   21 straipsnio 7 dalies a punkte nurodytą įnašą kiekviena valstybė narė kredituoja į specialiąją sąskaitą, pavadintą „Europos Komisija – Europos plėtros fondas“, kuri yra atidaryta atitinkamos valstybės narės centriniame banke arba jos paskirtoje finansų įstaigoje. Tokių įnašų suma lieka tose specialiosiose sąskaitose tol, kol turi būti atlikti mokėjimai.
      4.   3 dalyje nurodytai sąskaitai netaikomi jokie mokesčiai ir neskaičiuojamos palūkanos.
      5.   Kai 3 dalyje nurodytai sąskaitai taikomos neigiamos palūkanos, atitinkama valstybė narė ne vėliau kaip kiekvienos įnašo dalies, nurodytos 21 straipsnyje, mokėjimo dieną kredituoja sąskaitą tokia suma, kuri atitinka tokių neigiamų palūkanų, taikomų iki pirmos mėnesio, einančio prieš įnašo dalies mokėjimą, dienos, sumą.
      6.   Nedarant poveikio 7 daliai, Komisija siekia lėšas iš specialiųjų sąskaitų išimti taip, kad tose sąskaitose būtų išlaikytas lėšų paskirstymas, kuris atitinka įnašų raktą pagal Vidaus susitarimo 1 straipsnio 2 dalies a punktą.
      7.   Tenkindama EPF grynųjų pinigų išteklių poreikius pagal 3 dalį, Komisija siekia sumažinti valstybių narių pareigos kredituoti neigiamų palūkanų sumas pagal 5 dalį poveikį, pirmiausiai naudodama į atitinkamas sąskaitas kredituotas sumas.
      8.   Kiekviena valstybė narė 21 straipsnio 7 dalies b punkte nurodytą įnašą kredituoja vadovaudamasi 53 straipsnio 1 dalimi.“
   
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Liuksemburge 2016 m. birželio 6 d.
      
         
            Tarybos vardu
         
         
            Pirmininkas
         
         H.G.J. KAMP
      
   
   
      (1)  OL L 210, 2013 8 6, p. 1.
   
      (2)  OL C 5, 2016 1 8, p. 6.
   
      (3)  2014 m. birželio 5 d. Europos Centrinio Banko sprendimas ECB/2014/23 dėl atlyginimo už indėlius, balansus ir laikomą atsargų perteklių (OL L 168, 2014 6 7, p. 115).
   
      (4)  2015 m. kovo 2 d. Tarybos reglamentas (ES) 2015/323 dėl 11-ajam Europos plėtros fondui taikomo finansinio reglamento (OL L 58, 2015 3 3, p. 17).